google/wiki40b huggingface dataset:
אסתר ראב

יצירתה

כאשר הוציאה את ספרה הראשון "קמשונים", שלטו בכיפה שתי אסכולות ספרותיות, זו הוותיקה, של ביאליק ובני דורו מצד אחד, והצעירה, שכללה משוררים כשלונסקי ואחרים. אסתר ראב אינה שייכת לשום אסכולה שהיא. היא עצמה הדגישה נקודה זו, ואמרה שחשה קרובה רק ליצחק שנהר. לפי החוקר צבי לוז, קירבה זו אינה מתבטאת בסגנון הספרותי שלהם, אלא בעמידה המשותפת שלהם בשולי הזרם הספרותי.

תרגום

אסתר ראב תרגמה שירה משל משוררים שונים ומשפות שונות, ביניהם אוטוקר בז'זינה, שתרגמה מגרמנית, וז'רמן בומון, שתרגמה מצרפתית.

הכרה ופרסים

ראב זכתה בפרס קוגל בשנת 1964, על ספרה "שירי אסתר ראב" שיצא שנה קודם לכן.
פארק החי

אודות גן החיות

הגן כולל חיות מבויתות וחיות בר (יעלים, ינשוף, קופים, למורים, פסיון, דורבן, ברבורים שחורים, סנאים, טווס), בריכה קטנה לעופות מים ומתקנים לילדים. פארק החי מחולק לארבעה מתחמים: מתחם הזוחלים, מתחם היונקים, מתחם העופות ומתחם הדגים.]
הכניסה לפארק החי היא חינמית. עיקר הקהל שלה הוא קהל מקומי הכולל משפחות ברוכות ילדים. הפארק אינו פתוח בשבת.
גן החיות פארק החי הוקם בתחילת שנות ה-90 בשם "פינת החי". גן החיות הוקם על ידי ראש העיר בני ברק, הרב משה אירנשטין, בסיוע כספי שניתן ממחוז ברוקלין, ניו יורק, במסגרת ברית ערים תואמות שנחתמה, באותם ימים, בין עיריית בני ברק, לבין הנהלת מחוז ברוקלין. גן החיות נפתח בטקס בהשתתפות הווארד גולדין, נשיא מחוז ברוקלין באותה תקופה.
בשנת 2017 השקיעה עיריית בני ברק למעלה מ-7 מיליון ש"ח בפארק החי. הוחלט כי גן החיות כולו יעבור שיפוץ יסודי ובין היתר: ריצוף, גינון, השקיה, סלעיות, תוספת גדולה של בעלי חיים, כלובים, אקווריומים, מוטרינות זכוכית לזוחלים ולדגים, וכמו כן יוקמו חצר לימודית זואולוגית, מערות מחסה לבעלי החיים ושילוט והסברה במטרה לאפשר סביבה תרבותית ולימודית משודרגת. הצורך והחיוניות בשיפוץ הוסבר בכך שמלבד התיישנות חלק מהכלובים והמתקנים, ברבות השנים גדלה אוכלוסיית העיר בני ברק בצורה משמעותית. במהלך השיפוצים ברחו קופים מגן החיות ונתפסו.
ביולי 2018 עלתה טענה כי העירייה מונעת כניסת אזרחים לפינת החי שאינם תושבי העיר.
מכס

מכס הוא מס המוטל על יבוא או יצוא של סחורות.

היסטוריה

המילה נזכרת לראשונה בהקשר של מס המושט על שלל מלחמה בספר במדבר: " וַהֲרֵמֹתָ֨ מֶ֜כֶס לַֽיהוָ֗ה מֵאֵ֞ת אַנְשֵׁ֤י הַמִּלְחָמָה֙ הַיֹּצְאִ֣ים לַצָּבָ֔א אֶחָ֣ד נֶ֔פֶשׁ מֵחֲמֵ֖שׁ הַמֵּאֹ֑ות מִן־הָאָדָם֙ וּמִן־הַבָּקָ֔ר וּמִן־הַחֲמֹרִ֖ים וּמִן־הַצֹּֽאן" (פרק ל"א פסוק כ"ח)
מכסים התקיימו בעת העתיקה, למשל באימפריה הפרתית וברומא העתיקה, שם נקראו portoria. הזכות לגבות מס על סחורות נכנסות ויוצאות מהמדינה נחשבה מאז ומתמיד זכות טבעית של השליט, כאשר ההצדקה לכך הייתה בעיקר הכבישים,הגשרים והנמלים שנבנו ותוחזקו על ידי הממשל ואיפשרו את המסחר.
בתקופת התנאים הייתה התייחסות שלילית כלפי מוכסים. לדוגמה, בברייתא מובא המוכס כדוגמה מובהקת לרשע: "אין לך משפחה שיש בה מוכס ואין כולם מוכסין, שיש בה לסטים ואין כולם לסטין. מפני שכולם מחפים עליו". התייחסות זו הייתה רווחת בארץ ישראל, והיא מופיעה אף בברית החדשה. כך למשל, בבשורה על-פי מתי, מורה ישו להתייחס לאלה הפוגעים שוב ושוב באחרים כאל גוי או כאל מוכס: "וְאִם־לֹא יִשְׁמַע אֲלֵיהֶם וְהִגַּדְתָּ אֶל־הַקָּהָל וְאִם־לֹא יִשְׁמַע גַּם־אֶל־הַקָּהָל וְהָיָה לְךָ כְּגוֹי וּכְמוֹכֵס". עם זאת, מתי עצמו היה מוכס במקצועו.
מלכי אנגליה בתקופת ימי הביניים הנהיגו מכסים בשיעור הנתון לשיקולו הבלעדי של המלך, בניגוד למיסים אחרים אשר נקבעו באישור הפרלמנט.
בין המאות ה-16 וה-18 שלטה באירופה התפיסה הכלכלית המרקנטליסטית ומדינות כבריטניה וצרפת הטילו מכסים כבדים על היבוא מהארצות השכנות (ובמידה פחותה בהרבה על מושבותיהן). לאחר שאדם סמית', דייוויד ריקרדו ואחרים הראו את יתרונות השוק החופשי והתועלת שבסחר בינלאומי חופשי, חלה ירידה מסוימת אך המכסים ברחבי העולם עדיין היו גבוהים יחסית.
המפנה המשמעותי הגיע לאחר מלחמת העולם השנייה. מדינות העולם החלו לכונן אזורי סחר חופשי ולחתום הסכמים שהעניקו למדינות אחרות מעמד של שותפות סחר מועדפת ובפועל ביטלו או הורידו מכסים. גושי סחר חופשי כשוק האירופי המשותף (שהפך אחר כך לאיחוד האירופי) ואזור הסחר החופשי של צפון אמריקה מאפשרים נפח גדול מבעבר של סחר חופשי. ארגון הסחר העולמי (WTO) פועל לצמצום מכסים ועידוד מסחר בינלאומי.
מידען

מידען או מנהל מידע הוא עובד שתפקידו לאסוף, לנתח ולפרש מידע בנושא מסוים. עובד מסוג זה מתאפיין בהבנה מעמיקה בתחום מידע ממוקד. הכישורים הנדרשים לכך הם יכולת לבצע מחקר של שאלות בתחום מומחיותו. לצורך מחקרים אלה צריך עובד מסוג זה לבצע אינטגרציה של מידע ממקורות שונים.
מידענים עובדים בתחומים כגון מדעים, רפואה, עריכת דין, הנדסה, טכנולוגיית המידע, הוראה, כלכלה וארכיטקטורה.

אפיון המקצוע

השימוש השיטתי בניהול ידע החל במלחמת העולם הראשונה.
בתקופה זו התמקד ניהול הידע בעיצוב תהליכים ובעיצוב מוצרים.
הידע הזמין דרך רשת האינטרנט, במאגרי המידע שונים ובכלי תקשורת, הוא עצום. עקב כך, המידע הזמין אינו מבוקר, מאורגן ואינו בהכרח מדויק או נכון.
אתגר המידען הוא לאתר ולקחת מידע גולמי זה, לסדר, להעריך, לארגן ולנתח אותו לרמת מידע תמציתי, ברור, והכי חשוב- מהימן.
פוקסיה מגלנית

תיאור

תת-שיח זה יכול לגדול עד לגובה ורוחב של 3 מטר באקלים ללא כפור, ועד לגובה ורוחב של מטר וחצי באזורים קפואים. הצמח פורח למשך תקופה ארוכה ומתאפיין בפרחים קטנים דמוי צינור המשתלשלים מטה; צבעי הפרח המצויים הם אדום וסגול, ויש גם גוני ורוד לבנדר ולבן. הווריאציה בצבעי הפוקסייה המגלנית משתנית באופן עקבי על פני הטווח הטבעי שלה, ולמרות תפיסה מוטעית בעבר, אין זנים שמוכרים מדעית על ידי הבוטנאים המובילים בתחום. בדיקות אבקה שנערכו במערב האוקיינוס השקט על ידי חברי אגודת מיני הפוקסייה המערביים, הראו כי כמעט כל הפוקסיות המגודלות בגינות הן כלאיים של מספר מינים. הפרחים השמוטים של המין הם מקור מזון אטרקטיבי עבור הקוליבריים, והצמח הוא גורם חשוב בתזונת הפודו הדרומי.

גידול

הפוקסיה המגלנית והזנים שלה נפוצים באופן נרחב אצל משתלות וגננים כצמח נוי. הפוקסיה נשתלת בעיקר בגני נוי באקלים ממוזג וסובטרופי, ובמרפסות, פטיו  או בתוך קונסרבטוריומים (ביתנים סגורים גדולים). פוקסיה זאת עמידה יותר לקור לעומת מינים אחרים מאקלים טרופי, ואפילו במקרים שיש כפור קשה רק העלים העליונים ימותו.
הפוקסיה המגלנית מאוד רגישה לאקרית מסוימת המכונה אקרית הפוקסיה (Aculops fuchsiae); מוצאה של אקרית זאת בחוף המערבי של ארצות הברית והיא הופצה בטעות לברזיל בשנת 1980. האקרית הופיעה מספר פעמים על הצמחים הללו בצרפת, באיי התעלה ובבריטניה, אך עם זאת היא אינה מצליחה לשרוד בטמפרטורות נמוכות מ-5 °C - כך שההדברה שלה נעשית בקלות.
ישראל (להקה)

היסטוריה

הלהקה הוקמה בשנת 1988 על ידי גבי בן-חורין (גיטרה) ונבו סבוראי (גיטרה, שירה), ההרכב הראשון של הלהקה כלל גם את סטיבן (ג'ק) ג'ייקובס, עולה חדש מאנגליה בתופים. סבוראי היה ממקימי להקת מע"צ וסולנה הראשון. מע"צ הייתה להקת ניו וויב תל אביבית שהוקמה בשנת 1982 כלהקת מחאה על רקע פרוץ מלחמת לבנון הראשונה. הטקסטים של מע"צ עסקו בדיכוי בשטחים ובמחאה נוקבת כלפי הממסד וכלפי קיפוח חברתי-כלכלי. מע"צ הוציאו אלבום בשם "שבת אחים", בהוצאת "האוזן השלישית" בשנת 1988, בפורמט של קסטה, לאחר שסבוראי עזב את הלהקה.
ההופעה הראשונה של הלהקה נערכה בתיאטרון פרגוד בפברואר 1988. את הלהקה ליותה השקפה אידאולוגית רדיקלית. בזמן ההופעות נהגו לחלק מנשר תחת הכותרת "מגילת העצמאות של עם ישראל", בו נכתב בין השאר: "עם ישראל נקרא בשם ישראל בגלל משמעותה של מילה זו (ברית-מילה זה לא רק חתך), אשר מכילה בתוכה את רעיון מחשבת תקומת האדם בשלמותו. על ידי חיבור רוחו כגופו, עם חיבור שם העם לאדמתו, תקום רוחו ותחיה. רוח עם ישראל שואפת לקיומו ללא גבולות דתיים, פוליטיים, גזעניים, צורניים ושרירותיים, שנועדו להכתיב עליונותו של פרט אחד על פרטים רבים. שמכם ישראל כי שריתם עם אנשים ואלוהים ויכולתם, כי חוברתם חלקים שונים לאחד שלם".

האלבום הראשון - יהוה

בתחילת 1989 הקליטה הלהקה את אלבומה הראשון - "יהוה". האלבום הוקלט ברובו באולפני קשת ירושלים, למעט המילה "יהוה" שהוקלטה באולפני טיוב בתל אביב, מאחר שטכנאי ההקלטות בירושלים סירב להקליט אותה. השירים עובדו ובוצעו בהקלטה חיה בהשתתפות מספר נגנים שונים ביניהם: גבריאל בן חורין (גיטרה, שירה), נבו סבוראי (גיטרה, בס, שירה, חליל), חברי להקת נושאי המגבעת אלון כהן (תופים), תמיר אלברט (בס), שלומית מאיר (בס), וילי בלוך (גיטרה), דודיק אופנהיים (תופים), זיו לואיס (קלידים), אילנה צברי (שירה, בס), דני יצחקי, עופר הררי, רוני פינדל (כלי הקשה), מלכיאל גרוסמן (סקראצ'ינג). האלבום יצא בפורמט תקליט ויניל בהפקה עצמאית. האלבום זכה לחשיפה בתוכניות של יואב קוטנר בגלי צה"ל, אך הופץ ב-100 עותקים בלבד שעטיפתם צוירה ידנית באמצעות שבלונה וספריי, ב-2001 יצא שוב כתקליטור בהוצאת פאקט והיום הוא זמין להורדה בחינם באתר Bandcamp.

המשך הדרך

מאז הקמת הלהקה היא מוציאה אלבום חדש מדי שנתיים לערך עם מוזיקאים שונים, בהוצאה שהקימו בשם "הוצאת מ.ר.י. מקום רוחני ישראלי", במקביל לעיסוקים נוספים של חבריה. סבוראי עוסק באמנות וכתיבה, בן-חורין ניהל מספר שנים את תיאטרון פרגוד. המוטיבים המרכזיים של יצירות הלהקה הם "ישראל" ו"יהוה". לטענת בן-חורין (שאף שינה את שמו לזמן מה ל"בן יהוה"), הסיבה שבגינה הוא מתעקש לומר את המילה נובעת בעיקר מהצורך לנפץ טאבו יהודי.
אלכסנדר גולד

ביוגרפיה

גולד נולד וגדל בלוס אנג'לס, קליפורניה לוואלרי וטום גולד. גולד פעיל בתנועת הנוער היהודית USY‏ (United Synagogue Youth) ובקהילה היהודית בכלל. לגולד שתי אחיות - אמה וקלי, שחקניות גם כן. הוא התחיל את קריירת המשחק שלו בגיל שנתיים, בסדרה נקודת המבט של ביילי קיפר.

קריירה

גולד ידוע בעיקר כשיין בוטווין בסדרת הטלוויזיה האמריקאית ברשת שואוטיים "העשב של השכן" לצד מרי-לואיז פרקר. בנוסף, הוא תרם את קולו לסרט האנימציה משנת 2003 של אולפני פיקסאר "מוצאים את נמו" כנמו. כמו כן הוא שיחק בסדרות פופולריות רבות בתפקידי אורח כמו מלקולם באמצע, אלי מקביל, מחשבות פליליות, חוק וסדר: מדור מיוחד, החיים על פי נד, על טבעי ועוד. בשנת 2004 אף כיכב כדייוויד קולינס בהפקה מחודשת של רשת The WB של אופרת הסבון משנות ה-60 וה-70 צללים אפלים (Dark Shadows). הפיילוט נדחה על ידי The WB ומעולם לא שודר.
בשנת 2016 שב לדבב סרט ההמשך "מוצאים את דורי".
גולד זכה בשלושה פרסי אמן צעיר (Young Artist Award)- בשנת 2003 בעבור דיבובו בסרט "מוצאים את נמו", בשנת 2005 בעבור תפקידו בסדרה "העשב של השכן" ובשנת 2006 בעבור תפקידו בסרט "איך לאכול תולעים מטוגנות".
אוצר יין

אוֹצֵר יין (בצרפתית: sommelier), או אחראי היין, הוא מומחה ליין בעל השכלה בתחום, שבדרך כלל עובד במסעדות יוקרה ומתמחה בכל ההיבטים של שירות היין, כולל התאמת היין לאוכל. תפקידו דורש ידע רב יותר מאשר זה של מלצר היין.

תיאור התפקיד

תפקידו העיקרי של אוֹצֵר היין הוא ברכישת יינות, אחסונם, תחזוקת מרתף היינות של המסעדה (חידוש המלאי ושמירתם בתנאי הטמפרטורה והלחות המתאימים) ושירות ייעוץ ללקוחות השותים יין. הוא אחראי גם על מלאי כוסות היין והתאמתן ליינות השונים. אוֹצֵר היין גם אחראי לשיפורו של תפריט היין, לשירות היין ללקוחות ולאימון צוות המסעדה בנושא. ביחד עם הצוות הקולינרי, הם בוחרים את היינות שיתאימו ביותר לכל מנה בתפריט האוכל. הדבר כרוך בידע מקיף בנוגע לאיך אוכל ויין, בירה, אלכוהול ומשקאות אחרים משתלבים בהרמוניה. על חוש הריח של אוֹצֵר היין להיות מפותח במיוחד, ולעיתים קרובות אוֹצְרֵי יין ימנעו מפעולות שעלולות לפגום בחוש הריח וחוש הטעם שלהם כגון עישון ואכילת מאכלים חריפים. על אוֹצְרֵי היין להתאמן ולטעום יין באופן סדיר.
ישנן תחרויות אוֹצְרֵי יין שבהן משתתפים אוֹצְרֵי יין מכל העולם.

היסטוריה

במקור אוֹצֵר היין (sommelier) היה נזיר שהיה אחראי על האוכל והיין במנזרים הצרפתיים. במהלך המשטר הישן בצרפת היו במשק ביתו של המלך כמה אוֹצְרֵי יין שתפקידם היה לקבל את היין שהגיע מה sommiers (בצרפתית: bêtes de somme, בהמת משא). בזמן שלטונו של לואי ה-14 אוֹצֵר היין היה הפקיד שהיה אחראי על העברת המשא כשהחצר עברה ממקום למקום. במשק הבית של אנשי האצולה תפקידו של אוֹצֵר היין לבחור את היינות ולערוך את השולחן לסעודה.
הגאות הראשונה בכלכלת ישראל

לפני הגאות

בשנת 1951, בוטלה מדיניות הקיצוב בגלל התמרמרות הולכת וגוברת של הציבור ממנה. ביטול המדיניות הוביל למשבר במשק, אשר גרם לכך שלממשלה לא יהיו מספיק יתרות מטבע חוץ. הממשלה ביקשה הלוואות מחו"ל, אך בגלל חוסר יכולת להחזיר את ההלוואות, המלווים סירבו להמשיך בהלוואות. במקביל גדל הגירעון בתקציב המדינה, והממשלה מימנה את הגירעון באמצעות הדפסת כסף, מה שגרם לעליית האינפלציה. שר האוצר, אליעזר קפלן הכריז על מדיניות כלכלית חדשה, אשר העלתה מיסים, קיבלה סיוע מממשלת ארצות הברית, והנפיקה איגרות חוב ממשלתיות. למרות שהתוכנית הצליחה להגדיל את היצוא ואת יתרות המט"ח, האבטלה גדלה, והאינפלציה עלתה ל-66% ב-1952. נוצר חשש ממשי לתפקוד המדינה. שנת המפנה הייתה 1953, עת הגיעו השילומים מגרמניה.

התחלת הגאות

באמצעות עזרה מכספי השילומים, הממשלה הורידה את האינפלציה לרמה נמוכה, והאיצה את הפעילות הכלכלית במשק. התוצר עלה ב-10% לשנה בזכות העלייה ההמונית, וכ-5% בתוצר לנפש. רמת החיים במשק עלתה ובכך עודדה עלייה מארצות הרווחה, והאבטלה ירדה. המדינה יזמה פרויקטים לאומיים חדשים שהביאו לעליה בביקושים, בתוצר ויצרו מקומות תעסוקה רבים, כמו הקמת נמל אשדוד, הקמת המוביל הארצי והרחבת מפעלי ים המלח.

החלשות הצמיחה

בתחילת שנות ה-60, נמשכה העלייה ברמת החיים. אך הצריכה ורמת החיים עלו יותר מאשר התוצר, מה שפגע ביכולת הצמיחה העתידית של המשק. 
העלייה גרמה לפער בין היצוא והיבוא. הדרישה הגוברת לפועלים במשק שהיה שרוי בתעסוקה מלאה הביאה לעלייה בשכר ולאינפלציה של כ-10% בשנת 1962. שר האוצר דאז, לוי אשכול, פיחת את הלירה לעומת הדולר האמריקאי, כך ששער החליפין נקבע על 3 לירות לדולר, במקום 1.80 לירות לדולר עד אז. הפיחות גרם לשביתות ולהעלאת מחירים, ולא השיג את יעדו. המשך הסכם השילומים אפשר את הפחתת האינפלציה ל-5% בשנת 1964.

סיום הגאות

הגאות נפסקה בשנת 1965. הפסק כספי השילומים הביא לעליית האינפלצייה ל-7%. ראש ממשלת ישראל, לוי אשכול, ניסה להתמודד עם האינפלציה באמצעות הקטנת תקציב המדינה והעלאת מסים. סיום פרויקטים לאומיים הקטין את הביקוש לעובדים והביא יחד עם הורדת התקציב למיתון עמוק, בו שקע המשק בסוף השנה, שהסתיים רק עם פרוץ מלחמת ששת הימים, והתחלת הגאות השנייה.
הקורפוס ההררי ה-49 (ורמאכט)

היסטוריה

הקורפוס הוקם ב-25 באוקטובר 1940, וכמפקדו מונה לודוויג קיבלר. הקורפוס היה מיועד להשתתף במבצע פליקס לכיבוש גיברלטר, אך לבסוף המבצע בוטל. במהלך המערכה בבלקן לחם הקורפוס כחלק מהארמייה השנייה, ובמהלך מבצע ברברוסה לחם הקורפוס כחלק מהארמייה ה-17 ובהמשך כחלק מהארמייה ה-11 ומארמיית הפאנצר הראשונה במסגרת קבוצת ארמיות דרום, והשתתף בקרב אומן, בקרב קייב, ובקרבות באזור רוסטוב.
ב-19 בדצמבר 1941 מונה רודולף קונרד למפקד הקורפוס, וב-15 במרץ 1944 החליפו ולטר הרטמן. ב-26 ביולי 1944 מונה פרנץ בייר למפקד הקורפוס, ולחם עמו תחת פיקוד הארמייה ההונגרית הראשונה במסגרת קבוצת ארמיות דרום אוקראינה, וב-5 באוגוסט מונה קרל פון לה סואיר לפקד על הקורפוס, ופיקד עליו עד סוף המלחמה.
ניידהרט פון רוינטאל

ניידהרט פון רוינטאל (1190–1236 לערך) מלחין ומשורר גרמני בימי הביניים, תפקיד שכונה אז מינזנגר. 
כמשוער, עסק ניידהרט במוזיקה באופן מקצועי בבוואריה, וכמינזנג, היה פעיל במיוחד בשנים 1210–1236. ברבות הימים היה לזמר בחצרו של פרידריך השני בווינה. ניידהרט ידוע בסגנונו העוקצני וההיתולי, אשר בא לידי ביטוי לדוגמה בשירו 'עת מאי' (Meienzît), המתאר תחילה את רוגע האביב, אך חיש מהר עובר להלבנת פני אויביו וחבריו הבלתי נאמנים של ניידהרט.
פריקת ברך

תסמינים וסימנים

התסמינים כוללים כאבי ברכיים. המפרק עלול להיות לא במקומו האנטומי הנורמלי. מצב של אפוזיה מפרקית בו כמות הנוזל הפנים-מפרקי עולה, לא תמיד מתרחש.

סיבוכים

כ 20% ממקרים עשויים לכלול פגיעה בעורק בית הברך, או לתסמונת התא וכן לפגיעה בעצב הפרונלי המשותף או בעצב הטיביאלי עשויה להתרחש. אם מתרחשות פגיעות בעצבים, הן לעיתים קרובות לא יחלימו לגמרי.

סיבות

כמחצית מהמקרים מתרחשים כתוצאה של טראומה קשה וכמחציתם מתרחשים כתוצאה מטראומה קלה. טראומה קשה עשויה לכלול מקרים של נפילות מגובה משמעותי, התנגשויות ברכב ממונע או הולכי רגל שנפגעו על ידי רכב ממונע. במקרים של טראומה קשה יש לעיתים קרובות פציעות אחרות.
טראומה קלה עשויה לכלול מעידה תוך כדי ריצה או פציעות ספורט. אחד מגורמי הסיכון כוללים השמנת יתר.
המצב עשוי להתרחש גם במספר הפרעות גנטיות כגון תסמונת אליס-ואן קריבלד, תסמונת לארסן ותסמונות אהלרס-דנלוס.

אבחון

כיוון שהפציעה מסוגלת לחזור למצב האנטומי הנורמלי שלה בעצמה, לפני שאדם מגיע לבית החולים, אבחנת הפציעה עלולה להתפספס. במצב כזה האבחנה תתבסס על ההיסטוריה של הפציעה ובדיקה גופנית. בדיקות אלו עשויות לכלול בדיקות כגון בדיקת המגירה, בדיקת לחץ פתולוגית, בדיקת הרצועות הבוטחות של המפרק ובדיקת הרצועה הצולבת האחורית של המפרק. כמו כן עקב כאבים יהיה קשה לבצע בדיקה גופנית מדויקת.
צילומי רנטגן, בדיקת CT, אולטרה-סאונד או MRI עשויים לסייע באבחון. ממצאי רנטגן שעשויים להיות שימושיים בקרב המקרים בהם המפרק חוזר למצב אנטומי תקין במקרים של מרחב מפרק משותף, תת-קיבוע של המפרק או שבר סגונד.
כשערך מדד לחץ הקרסול נמוך מ -0.9, מומלץ להשתמש באנגיוגרפיה ממוחשבת. ניתן להשתמש באנגיוגרפיה סטנדרטית. אם ערך מדד לחץ הקרסול גדול מ -0.9, יש צורך לבצע בחינות גופניות חוזרות ונשנות במהלך 24 השעות הקרובות כדי לאמת זרימת הדם טובה באזור הפציעה. ערך מדד לחץ הקרסול מחושב על ידי לקיחת לחץ הדם סיסטולי בקרסול וחלוקתו על ידי לחץ הדם הסיסטולי בזרוע.

סיווג

ניתן לסווג את הפריקות לחמישה סוגים: קדמית, אחורית, רוחבית, אמצעית וסיבובית. סיווג זה מבוסס על תנועת השוקה ביחס לירך. פריקות קדמיות הן הנפוצות ביותר ואחריהן פריקות אחוריות. הפריקות עשויות גם להיות מסווגות בהתבסס על סמך אילו מין הרצועות ניזוקה.

טיפול

התנהלות ראשונית מבוססת לרוב על החייאה מתקדמת לטראומה. אם המפרק נשאר פרוק ומקובע. החזרה למצב האנטומי הנורמלי יכולה להעשות על ידי מתיחה פשוטה לאחר שהאדם קיבל סדורה פרוצדורלית. אם המפרק לא יכול לחזור למצב האנטומי הרגיל בבית החולים במחלקת החירום, ניתוח חירום מומלץ.
אצל אלו עם סימנים של פגיעה בעורקים, מתבצע בדרך כלל ניתוח מיידי. אם המפרק אינו חוזר למצבו האנטומי הרגיל, ייתכן שיהיה צורך בקיבוע חיצוני. אם העצבים והעורקים לא נפגעו, הרצועות ככל הנראה יתאחו לאחר מספר ימים. ניתוחים רבים עלולים להיות הכרחיים. רק מתוך 10% מהמקרים נדרשת קטיעת חלק מהרגל.

אפידמיולוגיה

פריקות בברך הן נדירות: הן מתרחשות כ -1 מתוך 5,000 פציעות אורתופדיות, וכ-1 פריקת ברך מתרחשת מדי שנה מתוך -100,000 בני אדם. הן מתרחשות יותר אצל גברים מאשר אצל נשים, בפרט אצל גברים צעירים.
מרתה ויילס סקלטון ג'פרסון

מרתה ויילס סקלטון ג'פרסון (באנגלית: Martha Wayles Skelton Jefferson;‏ נולדה ב-19 באוקטובר 1748 (לפי הלוח היוליאני - נפטרה: 6 בספטמבר 1782) הייתה אשתו של הנשיא השלישי של ארצות הברית תומאס ג'פרסון. מרתה מעולם לא הייתה הגברת הראשונה של ארצות הברית מאחר שנפטרה לפני שבעלה נבחר לנשיאות.

היסטוריה

מרתה נולדה לג'ון ויילס (John Wayles ) (נולד: 1715 - נפטר: 1773) ולמרתה אפס (Martha Eppes) (נולדה: 1712 - נפטרה: 1748) בעלי מטע עשירים מצ'ארלס סיטי שבוירג'יניה. על פי אחת הסברות, אחותה למחצה, סאלי המינגס הייתה פילגשו של תומאס ג'פרסון ונולדו לה מספר ילדים ממנו.
בשנת 1766 נישאה לבת'ורסט סקלטון (Bathurst Skelton) (נולד: 1744- נפטר: 1768) ונולד להם בן אחד - ג'ון (1767-1771).
לאחר מותם של בעלה ובנה נישאה לתומאס ג'פרסון ב-1 בינואר 1772 ונולדו להם שישה ילדים: מרתה ג'פרסון רנדולף (1772-1836), ג'יין רנדולף (1774-1775), בן שנפטר בלידתו (1777) ושמו לא ידוע, מרי ויילס (1778-1804), לוסי אליזבת (1780-1781), ולוסי אליזבת (1782-1785) הקרויה על שם אחותה שנפטרה.
הארכיון ע"ש אבא חושי

הארכיון ע"ש אבא חושי בספריית יונס וסוראיה נזריאן, אוניברסיטת חיפה, מכיל מסמכים משנת 1919 ועד לשנות השבעים של המאה ה-20, אשר הצטברו לאורך תקופת פעילותו של אבא חושי בישראל כחלוץ, איש ציבור, חבר מפלגה, מזכיר מועצת פועלי חיפה וראש עיריית חיפה בין השנים 1951–1969. בנוסף, קיימים בו חומרים אשר נאספו לאחר מותו וקשורים למפעל חייו.
לצד האוסף הפרטי של אבא חושי, מכיל ארכיון מסמכים היסטורי זה גם אוספים אישיים כגון: אוסף השופט דב טובבין, אוסף רב החובל זאב הים שהיה מחלוצי הימאות העברית בעת החדשה, אוסף מרים כץ, נחמן טננבוים ועוד. בנוסף כולל הארכיון אוספים של מוסדות, מוסדות ציבור, ארגונים ומפעלים ובהם: בית שפינוזה, מועצת פועלי חיפה (מפ"ח), מפלגת העבודה, המשמרת הצעירה בסניף מפלגת העבודה בחיפה רבתי, בית הספר עממי א', בית הספר הריאלי העברי בחיפה, חברת גב-ים ועיריית צפת.
חלק לא מבוטל מבין המסמכים כולל נאומים, פתקאות, הרצאות ומאמרי עיתונות שכתב אבא חושי בעצמו. חלק אחר עוסק בביטחון, תעשייה, תרבות, חינוך, בנייה ותכנון העיר, ספנות וים, שביתות, איגודים מקצועיים, זכויות עובדים, יחסים עם האוכלוסייה הערבית והדרוזית, יחסים בינלאומיים וכו'.
הארכיון משרת את קהילת החוקרים והסטודנטים של אוניברסיטת חיפה, מוסדות אקדמיה ומחקר אחרים, וקהל רחב בארץ ובעולם.

היסטוריה

הארכיון הוקם בשנת 1970 בין כותלי אוניברסיטת חיפה, במסגרת הפקולטה למדעי הרוח, כתוצאה מיוזמה משותפת של עיריית חיפה, אוניברסיטת חיפה, ומשפחתו של אבא חושי וזאת כדי לאפשר לציבור הלומדים והמתעניינים ללמוד על תולדות חיפה בעבר הרחוק והקרוב, מתוך נקודות גישה שונות ובמגוון תחומים.
על מנת להציל מכיליון חומר ארכיוני רב ומתוך מטרה לאפשר שימוש בחומר המצוי בין כתליו, הוחלט להרחיב את הארכיון כך שיכלול גם חומר ארכיוני הנוגע לתולדות יישובי צפון הארץ.
חלק מן הארכיון הועבר לעיריית חיפה, ובשנת 2005 החלק שנותר באוניברסיטה הושב לספריית יונס וסוראיה נזריאן, והוא שוכן בחדר הספרים הנדירים בספרייה.

שימור ודיגיטציה

בשנת 2006 החלה הספרייה ביישום פרויקט הכולל מחשוב, ארגון ושימור הארכיון: ארגון ומיון החומרים בתיקים בהתאם לפרמטרים של נושא ושנה, קטלוג הפריטים וכן, בניית אגרון (תזאורוס) ונקודות גישה מגוונות למסמכים. כל זאת במקביל לטיפול פיסי בחומר וקביעת נוהלי שימור ועיון ראויים. כחלק מפרויקט זה, נסרקו נכון לכתיבת שורות אלו כעשרה תיקי ארכיון והם מוצגים בגלריה הדיגיטלית באתר הספרייה. החומר נגיש לכל דורש.
קוד ICAO

קוד ICAO לשדות תעופה הוא צירוף בן ארבע אותיות המוקצה לכל שדה תעופה ברחבי העולם. הקודים מוגדרים על ידי הארגון הבינלאומי לתעופה אזרחית (ICAO). קודים אלה נמצאים בשימוש בקרב פקחי טיסה ואנשי המבצעים בחברות התעופה, לשם תכנון טיסות, ומטרות דומות.
קודים אלה שונים מקודי IATA הנמצאים בשימוש בלוחות הזמנים של חברות התעופה, מערכות הזמנת כרטיסי טיסה, וטיפול בכבודה.
קודי ICAO משמשים אף לזיהוי תחנות מזג־אויר, גם כאלה שאינן ממוקמות בשדות תעופה.
המלון של פיני

העלילה

מנהל המלון, פיני רובנס (ישראל קטורזה) נקלע לחובות מצטברים של שני מיליון שקלים. הוא מנסה להציל את המלון מממשפחת קונטיננטל שמנסה להשתלט על המלון ולשייך אותו לרשת המלונות שלה. אלכס רובנס (נוי שליין), ביתו של פיני, עוזרת לו בכל בעיה וכך הם שומרים על המלון. העובדים של פיני, שלומי "בלוטה" לוי (קובי מימון) המציל בבריכה, רוזה כהן כהן (שושה גורן) החדרנית ובילי (גיה באר גורביץ') הבשלנית עוזרים לפיני בתפקוד המלון ובהשגת הכסף. חבריה של אלכס מצטרפים גם הם לצוות העובדים של המלון ועוזרים לפיני.
כרזת מבוקש

כרזת מבוקש היא כרזה המופצת במקומות ציבוריים, כדי להיעזר בציבור למציאת פושע נמלט או חשוד שהרשויות רוצות לעצור. הכרזה בדרך כלל תכלול תמונה עדכנית של המבוקש או קלסתרון שיוצר על ידי המשטרה, את שמו המלא ופרטי התקשרות עם הרשות לשם דווח.

תיאור

הכרזה בדרך כלל תכלול תיאור של המבוקש והפשע שביצע שבעקבותיו הוא מבוקש. פוסטרים של מבוקשים מיוצרים בדרך כלל על ידי משטרה או גוף ממשלתי ציבורי אחר, ומכוונים לפרסום במקומות ציבוריים, כגון על לוח מודעות או מבואה של משרד דואר או משרד ממשלתי.

שלטי חוצות אלקטרוניים

בשנת 2007, החלה ה-FBI לפרסם כרזות מבוקשים בשלטי חוצות אלקטרוניים ב-23 ערים, ובהמשך פעלה להרחבת מערכת זו במקומות אחרים. השיטה מאפשרת לחשוף מבוקשים לעיני הציבור ברחבי ארצות הברית סמוך מאוד לאירוע. בשנת 2010, טענה ה-FBI כי לפחות 30 מקרים נפתרו כתוצאה ישירה של פרסום שלטי חוצות אלקטרוניים, ורבים אחרים נפתרו באמצעות מאמצי הפרסום הכוללים של הלשכה, בהם שלטי חוצות.

פרס כספי

כרזות של מבוקשים מציעות לעיתים קרובות גם פרס כספי לאדם אשר יסייע ללכידת המבוקש, או לאדם שיכול לספק מידע שיוביל ללכידת המבוקש. כרזות מודרניות יותר עשויות לכלול גם תמונות של טביעות האצבעות של המבוקש.

שימושים מושאלים

במדינות שונות נעשה שימוש בפראפרזה על כרזת מבוקש, לרוב לצורכי גיוס לצבא ולצורכי תעמולה נוספים. דוגמאות מפורסמות הן כרזת לורד קיצ'נר רוצה אותך מבריטניה ממלחמת העולם הראשונה וכרזת הדוד סם מארצות הברית.
קלייר ג'ייקובס

ביוגרפיה

ג'ייקובס נולד במדיסון, דרום דקוטה. הוא בוגר אלביון קולג' ואוניברסיטת שיקגו.
באליפות הביג טן בארצות הברית שנערכה בשנת 1908 זכה ג'ייקובס במדליית זהב בקפיצה במוט בשיא אישי של 3.76 מטר והגיע מוכן לאולימפיאדת לונדון (1908). במשחקים עצמם הוא זכה במדליית ארד בקפיצה במוט ביחד עם אדוארד ארצ'יבלד מקנדה וברונו סדרסטרם משוודיה בתוצאה של 3.58 מטר, אחרי חבריו לנבחרת אדוארד קוק ואלפרד קרלטון גילברט שקבעו שיא אולימפי חדש של 3.71 מטר.
בשנת 1909 קבע ג'ייקובס בקפיצה במוט באולם שיא עולם חדש של 3.73 מטר. שיא זה החזיק מעמד כ-3 שנים.
ג'ייקובס נפטר ב-21 בפברואר 1971 בדטרויט, מישיגן.
אגם אואסה

מקור השם

מקורו שמו של האגם במילה בשפה האינדיאנית סטוני שמשמעה "פינתי".
ניתן להגיע אל האגם, בטיפוס על שביל טיפוס שאורכו 3.2 ק"מ שראשיתו ב-אגם אוהרה שביל נוסף מקשר בין אגם אואסה לאגם אופבין.
ציפוי

ציפוי מתכתי

ציפוי מתכתי הוא כיסוי שטח שבו מתכת מונחת על המצע.
ציפוי מתכתי נעשה מזה מאות שנים, אך הוא חשוב לטכנולוגיה המודרנית.
משתמשים בציפוי המתכתי בשביל לעטר חפצים, למנוע חלודה, לשפר עמידות של החיבורים לאחר ההלחמה, כדי להקשיח, במטרה לשפר את האפשרות ללבישת החפץ, כדי להקטין חיכוך, בשביל לשפר צמיגות של צבע, כדי לשנות  מוליכות, על מנת להתגונן מקרינה, ולמטרות אחרות.
בתכשיטים משתמשים בדרך כלל בציפוי של כסף (Silver Plated) או בציפוי של זהב (Gold Plated).
סרט דק מכיל  עצמים המצופים במתכת הקטנים כאטום, מכאן שחלק מהציפוי המתכתי מהווה ננוטכנולוגיה.

ציפוי חלונות

ציפוי לחלונות נעשה על מנת להפחית את הקרינה האלקטרומגנטית (שידורי לווין, טלפון סלולרי ומשדר רדיו).
הציפוי שקוף ומותקן על חלונות המקוריים.
ציפוי חלונות לדחיית חום, ציפוי רפלקטיבי (Reflective film) הוא ציפוי חלונות שנועד להפחית חדירה של חום, סינוור וקרינה. כמו כן ציפוי רפלקטיבי נגד חום מפחית חדירה של קרינה אולטרה סגולה.
בנוסף לציפויים נגד שמש קיימים ציפויי חלונות שקופים עבים המשמשים למיגון הזכוכית במקרה של פגיעה בה. עוביהם של ציפויים אולו נעים בין 100 מיקרון ועד ל-400 מיקרון ואף יותר. ציפויים אלו שומרים על הזכוכית כמקשה אחת ומונעים ממנה להתפורר לרסיסים מסוכנים.

ציפוי לעץ

לוחות מעץ נחות וכן לוחות עץ מעובד מקובל לצפות בחומר אחר כגון פורמייקה, פורניר (ויניר) או מלמין
אליפות הנשים של NXT UK

היסטוריה

ב-18 ביוני 2018 במהלך הלילה הראשון של טורניר אליפות בריטניה, אליפות הנשים של NXT UK, ביחד עם אליפות הזוגות של NXT UK, הוכרזו על ידי המותג NXT UK של ארגון ה-WWE. לאחר מכן, התקיים טורניר של יומיים שמטרתו הייתה להכתיר את אלופת הנשים הראשונה במסגרת הקלטות התוכנית NXT UK. האליפות נחשפה ב-25 באוגוסט בהקלטות התוכנית. יום לאחר מכן, ריאה ריפלי ניצחה את טוני סטורם בגמר הטורניר והפכה לאלופה הראשונה של NXT UK (פרק זה שודר ב-28 בנובמבר).